text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 26 ноември 2014 година
  за изменение на Решение 2010/4/ЕС, Евратом за упълномощаване на България да използва статистически данни за години преди предпоследната година и да използва някои приблизителни разчети при изчисляването на базата за собствените ресурси от ДДС
  (нотифицирано под номер С(2014) 8929)
  (само текстът на български език е автентичен)
  (2014/848/ЕС, Евратом)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Договора за създаване на Европейската общност за атомна енергия,
  като взе предвид Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (1), и по-специално член 4, параграф 4 и член 6, параграф 3, второ тире от него,
  след консултации с Консултативния комитет по собствените ресурси,
  като има предвид, че:
  (1)
  За целите на разбивката на сделките по статистически категории, предвидена в член 4, параграф 4 от Регламент (ЕИО, Евратом) № 1553/89, България вече може да използва националните сметки за предпоследната година преди финансовата година, за която трябва да се изчисли базата за ресурсите от ДДС. Вече не е необходимо България да бъде упълномощавана да използва националните сметки за годините преди предпоследната година за финансовите години след 2013 г. Поради това срокът на действие на член 1 следва да бъде ограничен до 31 декември 2013 г.
  (2)
  По силата на член 390а от Директива 2006/112/ЕО на Съвета (2) България може, в съответствие с условията, приложими в тази държава членка към датата на нейното присъединяване, да продължи да освобождава от облагане международния превоз на пътници съгласно точка 10 от част Б от приложение X към посочената директива за срока, за който същото освобождаване се прилага от която и да е от държавите - членки на Общността, които са били такива към 31 декември 2006 г. Тези сделки трябва да бъдат взети предвид при определянето на базата за собствените ресурси от ДДС.
  (3)
  България поиска от Комисията разрешение да използва някои приблизителни разчети при изчисляването на базата за собствените ресурси от ДДС, тъй като не може да изчисли точно базата за собствените ресурси от ДДС за сделките, посочени в точка 10 от част Б от приложение Х към Директива 2006/112/ЕО. Това изчисление вероятно ще наложи неоснователна административна тежест поради ефекта от въпросните сделки върху общата база за собствените ресурси от ДДС на България. България е в състояние да направи изчисление, като използва приблизителни разчети за тази категория сделки. Поради това България следва да бъде упълномощена да изчисли базата за собствените ресурси от ДДС, като използва приблизителни разчети.
  (4)
  От съображения за прозрачност и правна сигурност е подходящо упълномощаването да се ограничи във времето.
  (5)
  Поради това е целесъобразно Решение 2010/4/ЕС, Евратом на Комисията (3) да бъде изменено по съответния начин,
  ПРИЕ НАСТОЯЩОТО РЕШЕНИЕ:
  Член 1
  Решение 2010/4/ЕС, Евратом се изменя, както следва:
  1)
  Членове 1 и 2 се заменят със следния текст:
  „Член 1
  За да направи посочената в член 4, параграф 4 от Регламент (ЕИО, Евратом) № 1553/89 разбивка по ставки, България се упълномощава, считано от 1 януари 2009 г. до 31 декември 2013 г., да използва цифрите, получени от националните сметки за третата или четвъртата година преди финансовата година, за която трябва да се изчисли базата за собствените ресурси от ДДС.
  Член 2
  За целите на изчисляването на базата за собствените ресурси от ДДС от 1 януари 2009 г. до 31 декември 2018 г. България се упълномощава да използва приблизителни разчети по отношение на международния превоз на пътници, посочен в точка 10 от част Б от приложение Х към Директива 2006/112/ЕО.“
  2)
  Член 3 се заличава.
  Член 2
  Адресат на настоящото решение е Република България.
  Съставено в Брюксел на 26 ноември 2014 година.